เงินบาทอ่อนค่า กังวลเรื่อง ดอยช์แบงก์
โดย...อัญชลี ซิงห์
3 ต.ค. 2559

โดย...อัญชลี ซิงห์ 
สายงานธุรกิจตลาดทุน ธนาคารกสิกรไทย มองว่าในสัปดาห์นี้เงินบาทจะเคลื่อนไหวในกรอบ 34.60-34.90 นักลงทุนในตลาดจะติดตามข้อมูลของตลาดแรงงานสหรัฐ เช่น ตัวเลขการจ้างงานนอกภาคเกษตร และรายได้เฉลี่ยรายชั่วโมงที่จะออกในช่วงปลายสัปดาห์นี้
อย่างไรก็ตาม คาดว่าตัวเลขเหล่านี้จะไม่ส่งผลกระทบมากต่อค่าเงินมากนัก ยกเว้นถ้าตัวเลขการจ้างงานนอกภาคเกษตรสหรัฐออกมาแย่มากๆ น่าจะส่งผลให้เงินเหรียญสหรัฐปรับอ่อนค่าลง ในปัจจุบันตลาดคาดว่าตัวเลขนี้จะปรับขึ้น 1.75 แสนตำแหน่ง ในเดือน ก.ย. เมื่อเทียบกับ 1.51 แสนตำแหน่ง ในเดือน ส.ค.
ทั้งนี้ คาดว่าค่าเงินบาทจะมีแนวโน้มอ่อนค่าเล็กน้อย เนื่องจากเงินทุนไหลเข้ามาตลาดไทยจะชะลอลง ในขณะที่นักลงทุนในตลาดยังกังวลเกี่ยวกับดอยช์แบงก์ (Deutsche Bank) อยู่
ค่าเงินบาทเปิดตลาดที่ระดับ 34.66 และเคลื่อนไหวในกรอบ 20 สตางค์ในสัปดาห์ที่ผ่านมา เงินบาทได้รับแรงหนุนจากเงินทุนที่ไหลเข้ามาตลาดพันธบัตรไทยเป็นสำคัญ หลังจากการประชุมเฟดเมื่อวันที่ 20-21 ก.ย. ที่สัญญาณการขึ้นดอกเบี้ยแบบช้าๆ ทำให้นักลงทุนต่างชาติเพิ่มการซื้อของสินทรัพย์ตลาดเกิดใหม่มากขึ้น และเป็นผู้ซื้อสุทธิในตลาดพันธบัตรไทยจำนวน 29.8 หมื่นล้านบาท ในสัปดาห์ที่ผ่านมา
อย่างไรก็ตาม การขายสุทธิจากนักลงทุนต่างชาติในตลาดหุ้นไทยจำนวน  2,700 ล้านบาท กดดันให้เงินบาทไม่แข็งค่าขึ้นมากและเงินบาทปรับอ่อนค่าลงตามแนวโน้มในภูมิภาค หลังจากเงินเหรียญสหรัฐปรับแข็งค่าขึ้นตามข่าวเกี่ยวกับดอยช์แบงก์ ที่กดดันความเชื่อมั่นของนักลงทุน ทำให้ชะลอการลงทุนในสินทรัพย์เสี่ยงของตลาดเกิดใหม่ลงบ้าง